Source: http://projektjeink.birosag.hu/sites/default/files/allomanyok/e-learning/alaptorveny_birok/birak_jogallasa/lecke10_lap1.html
Timestamp: 2019-10-19 12:36:26
Document Index: 9277841

Matched Legal Cases: ['Kúria ', 'bíróság ', 'bíróság ', 'bíróság ', 'bíróság ', 'Bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A bírói munka rendszeres és soron kívüli értékelése,a bíróvizsgálat lefolytatásának szabályai és az alkalmatlansági eljárások bemutatása.
A bírák munkájának értékelése
Soron kívül értékelés
Az értékelést megalapozó vizsgálat elrendelése
Jogorvoslat az értékelés eredményével szemben
A szakmai alkalmatlansági eljárás
Az egészségügyi alkalmatlansági eljárás
Az Európa Tanács Miniszteri Bizottsága, a büntető igazságszolgáltatás irányításáról szóló R(95)12 számú ajánlásában, a büntető igazságszolgáltatási rendszerek irányításának javítására szolgáló eszközök között a dolgozók által nyújtott teljesítmény értékelésének kérdésével is foglalkozik.
Az ajánlás a dolgozók által nyújtott teljesítmény értékelésére vonatkozó alapelveket tartalmaz. Ezek között szerepel, hogy az értékelésnek lehetővé kell tennie az elvégzett munka ”leírását” és „értékelését”. Az értékelést az ajánlás értelmében olyan személynek kell elvégeznie, aki ismeri az értékelendő személyt és azt a munkát is, amelyért az értékelendő személy felelősséggel tartozik. Az értékelés során az értékelendő személyeket fel kell hívni arra, hogy észrevételezzék az értékelő által lefektetetteket azért, hogy elkerülhető legyen az inkorrekt vagy vitatott értékelés. Az értékelési rendszereknek tartalmazniuk kell a jogorvoslati eljárást azokra az esetekre, amikor az értékelendő és az értékelő között nem jött létre egyetértés.
A jelenlegi szabályozás szerint a bírák munkája értékelésének két típusa van. Az egyik a rendszeres értékelés, a másik a soron kívüli értékelés. Az értékelést megalapozó vizsgálatnak fel kell tárnia a bíró anyagi, eljárási és ügyviteli jogszabály-alkalmazási és tárgyalásvezetési gyakorlatát.
A vizsgálat lefolytatásának szabályait a Bjt. rendelkezései mellett a bíró és a bírósági vezető munkájának értékelési rendjéről és a vizsgálat részletes szempontjairól szóló 2011.évi 4. számú OIT szabályzat tartalmazza. A szabályzat rendelkezéseket tartalmaz:
a vizsgálat rendjére
az értékelés szempontjaira és
az értékelés tartalmára vonatkozóan.
A határozott idő után határozatlan időre kinevezett bíró tevékenységét
e kinevezését követő harmadik évben, majd
nyolcévenként kell értékelni.
Utoljára a rá irányadó öregségi nyugdíjkorhatár betöltését megelőző hatodik évben kell és lehet vizsgálni a bírót.
Ha a bíró első kinevezése határozatlan időre szól, munkáját
a kinevezést követő harmadik év eltelte előtt, majd
a kinevezést követő hatodik évben, ezután
Utoljára ebben az esetben is a rá irányadó öregségi nyugdíjkorhatár betöltését megelőző hatodik évben kell és lehet a bírót vizsgálni.
Akkor indokolt, ha
bármely okból felmerül, hogy a bírói tevékenység ellátására szakmai okból nem képes,
a bíró azt maga kéri.
A munkáltatói jogkört gyakorló törvényszéki, ítélőtáblai elnök, illetve a Kúria elnöke rendeli el, hivatalból a rendszeres értékelést megalapozó vizsgálatot. A soron kívüli értékelést megalapozó vizsgálatot a bíróság elnöke
a bíró beosztási helye és szakterülete szerint illetékes másodfokú (felülvizsgálati ügyekben eljáró) bíróság kollégiumvezetőjének kezdeményezésére rendeli el . , járásbírósági bíró esetében a járásbíróság elnöke, közigazgatási és munkaügyi bírósági bíró esetében a közigazgatási és munkaügyi bíróság elnöke is kezdeményezheti a vizsgálatot..
Az elrendelést a bíróval írásban kell közölni.
a vizsgálatot az elrendelésétől számított 60 napon belül be kell fejezni. E határidő a Legfelsőbb Bíróság Mfv.I.10.022/2002/4.számú ítélete értelmében eljárási határidő, mely nem jogvesztő. Amennyiben tehát a vizsgálati jelentés elkészítése e határidő túllépésével történik, annak megállapításai a bíró munkájának értékelésénél alapul vehetők, s emiatt az értékelés nem jogszabálysértő.
az értékelést a befejezéstől számított 15 napon belül kell elvégezni.
A vizsgálatot a bíró beosztási helye és szakterülete szerint illetékes kollégiumvezető vagy az általa kijelölt bíró folytatja le. A Kúriára beosztott bíró tevékenységét a Kúria elnöke értékeli. Az OBH-ba beosztott bíró hivatali tevékenységét az OBH elnöke értékeli. A minisztériumba beosztott bíró hivatali munkáját az igazságügyért felelős miniszter a kormánytisztviselőkre irányadó szabályok szerint értékeli. Járásbírósági/kerületi bírósági bíró értékelése esetén a járásbíróság/kerületi bíróság elnökét, közigazgatási és munkaügyi bírósági bíró értékelése esetén a közigazgatási és munkaügyi bíróság elnökét a vizsgálatot végző meghallgathatja.
A vizsgáló a vizsgálathoz kiválasztja a szükséges ügyeket és az értékeléshez beszerzi a bíró
ügyeiről a vizsgált időszakban készült tanácselnöki feljegyzéseket,
éves tevékenységi kimutatását,
szakterülete szerint illetékes másodfokú (felülvizsgálati ügyekben eljáró) bíróság kollégiumvezetőjének a véleményét, a kúriai bíró kivételével,
kötelező képzéseken való részvételével kapcsolatos adatokat, továbbá
az OBH elnöke által szabályzatban meghatározott egyéb okiratokat, véleményeket, adatokat.
a vizsgálat kezdeményezőjének,
a bíró beosztása szerint illetékes fellebbviteli (felülvizsgálati ügyekben eljáró) bíróság kollégiumvezetőjének,
a járásbírósági/kerületi bírósági bíró esetén az ítélőtábla, közigazgatási és munkaügyi bírósági bíró, valamint a törvényszéken közigazgatási és munkaügyi ügyeket tárgyaló bíró esetén a közigazgatási és munkaügyi regionális kollégium vezetőjének előzetesen megküldi a vizsgálati jelentést és az értékelés tervezetét.
A bíróság elnöke a vizsgálati anyag és a beszerzett iratok, vélemények alapján összességében értékeli a bíró munkáját. Az értékelés ismertetése előtt 15 nappal az írásbeli értékelést a bírónak át kell adni. A szóbeli ismertetésen részt vesz:
az értékelést elrendelő bíróság elnöke, vagy elnökhelyettese
a vizsgált és
a vizsgálatot végző bíró,
a vizsgált bíró szakterülete szerint illetékes kollégium vezetője,
annak a bíróságnak az elnöke, ahol a bíró szolgálatot teljesít.
A vizsgált bíró legkésőbb az értékeléskor szóban és írásban észrevételt tehet.
Az értékelés eredményeként a bíró
kiváló, magasabb bírói beosztásra alkalmas,
alkalmas (ha a bíró kiemelt jelentőségű ügyekre vonatkozó törvényi határidőt önhibájából mulasztja el, az értékelés eredményeként „alkalmas” értékelésnél magasabb minősítést nem kaphat).
alkalmatlan értékelést kaphat.
Ha az értékelés eredményét vagy az annak írásbeli indokolásában kifejtetteket
a bíró vagy
a bíró beosztása szerint illetékes fellebbviteli (felülvizsgálati ügyekben eljáró) bíróság kollégiumvezetője, illetve
a járásbírósági bíró esetén az ítélőtábla, közigazgatási és munkaügyi bírósági bíró, valamint a törvényszéken közigazgatási és munkaügyi ügyeket tárgyaló bíró esetén a közigazgatási és munkaügyi regionális kollégium vezetője vitatja
az értékelés eredményének kézhezvételét követő 30 napon belül jogorvoslatért az elsőfokú szolgálati bírósághoz fordulhat.
Alkalmatlan minősítés esetén a bíróság elnöke az értékelés közlésével egyidejűleg felszólítja a bírót, hogy 30 napon belül mondjon le bírói tisztségéről. Az Alkotmánybíróság a 38/1993.(VI.11) AB határozatában kimondta, hogy a bírósági vezetők igazgatási jogkörének része a bíróság személyi működéséhez szükséges feltételek biztosítása. E körbe pedig – az adott szervezeti egység működőképességének biztosítása érdekében – beletartoznak a bírói tisztségre alkalmatlan bíró eltávolítására tehető intézkedések.
Ha a bíró nem mond le a bíróság elnöke értesíti az elsőfokú szolgálati bíróságot. A szolgálati bíróság alkalmatlansági eljárást folytat le és soron kívüli eljárásban dönt a bíró alkalmasságáról.
A szolgálati bíróság eljárásának eredményeként:
megállapítja a bíró alkalmatlanságát,
módosítja az értékelő vezető által alkalmazott minősítést vagy
eljárási szabálysértés esetén a bíróval szemben indult eljárást megszünteti, és
a bíró munkájának új értékelését rendeli el.
Alkalmatlanná nyilvánítás esetén a szolgálati bíróság határozatot hoz a felmentési ok fennállásáról. Az alkalmatlanságot megállapító értékelés közlésének napjától a jogerős határozatáig terjedő időben a bíró olyan tevékenységet nem folytathat, amely kizárólag bírói hatáskörbe tartozik. A határozat ellen a fegyelmi határozatra vonatkozó szabályok szerint van helye fellebbezésnek és másodfokú eljárásnak.
Amennyiben a bíró egészségi állapotából arra lehet következtetni, hogy a bírói tevékenysége ellátására tartósan nem képes, a bíróság elnöke őt – az alkalmatlanságra utaló okok, körülmények megjelölésével – írásban szólítja fel arra, hogy bírói tisztségéről 30 napon belül mondjon le. Ily módon a bírónak – abban az esetben, ha az alkalmatlanságát maga is belátja – lehetősége nyílik a méltó visszavonulásra.
A Bjt. lehetőséget biztosít a bíró számára, hogy személyes meghallgatás keretében is ismertethesse a bíróság elnökével, az egészségügyi alkalmatlanságával kapcsolatban tett megállapításokra vonatkozó észrevételeit.
Abban az esetben, ha a bíró az alkalmatlanságát nem ismeri el, s a felszólítás ellenére sem mond le, meg kell vizsgáltatni egészségi állapotát.
Ezt követően pedig a vizsgálat eredményétől függően kell eljárni.
Ha a bíró a munkáltató által elrendelt orvosi vizsgálaton önhibájából nem vesz részt, úgy kell tekinteni, hogy az alkalmatlanság jogkövetkezményének alkalmazását tudomásul veszi.
Ha a bíró tisztségéről lemond vagy a bírót tisztségéből egészségügyi alkalmatlanság miatt mentik fel, részére a bírói szolgálati viszonyban töltött idő után, ha az a 10 évet nem haladja meg 9 havi, ezt meghaladó bírói szolgálati viszonyban töltött idő esetén 13 havi illetményének megfelelő összeget kell kifizetni.